ออมสินเร่งแก้หนี้เสีย เป้าสิ้นปีเหลือ1.7%
ออมสินเร่งแก้เอ็นพีแอล ตั้งเป้าสิ้นปีนี้ลดเหลือ 1.7% พร้อมกันสำรองเต็มสูบ
31 ต.ค. 2558

ออมสินเร่งแก้เอ็นพีแอล ตั้งเป้าสิ้นปีนี้ลดเหลือ 1.7% พร้อมกันสำรองเต็มสูบ
นายชาติชาย พยุหนาวีชัย ผู้อำนวยการ ธนาคารออมสิน เปิดเผยว่า ปัจจุบันธนาคารมีหนี้ที่ไม่ก่อให้เกิดรายได้ หรือเอ็นพีแอล อยู่ที่ 2% ของสินเชื่อรวม แต่จะมีการบริหารจัดการให้เอ็นพีแอลลดลง 1.6-1.7% ในสิ้นปีนี้
ทั้งนี้ ที่ผ่านมาธนาคารมีการตั้งสำรองเผื่อหนี้สงสัยจะสูญไว้เต็มมากเพียงพออยู่แล้ว ส่วนจะต้องมีการตั้งสำรองเพิ่มจากหนี้เสียที่มีแนวโน้มเพิ่มขึ้น โดยเฉพาะหนี้เสียที่เกิดจากการปล่อยสินเชื่อให้ครูที่อาจจะเป็นเอ็นพีแอลมากขึ้นหรือไม่นั้น ต้องดูผลการดำเนินงานช่วงสิ้นปีก่อน ว่าสามารถที่จะสำรองหนี้เสียเพิ่มขึ้นได้หรือไม่
นายชาติชาย กล่าวว่า ปีนี้ธนาคารสามารถปล่อยสินเชื่อในไตรมาสแรกขยายตัว 4.6% และไตรมาส 2 ขยายตัว 4.3% ส่งผลให้ปีนี้ทั้งปีคาดว่าสินเชื่อจะขยายตัวได้ 4% สอดคล้องกับอัตราการขยายตัวทางเศรษฐกิจ หรือจีดีพี ที่คาดว่าจะขยายตัวได้ 2.7%
ส่วนปีหน้าหากเศรษฐกิจสามารถขยายตัวได้ 3-4% จะทำให้สินเชื่อของธนาคารขยายตัวได้ 4-6% แต่ทั้งนี้ต้องติดตามสถานการณ์หนี้ครัวเรือนของไทยที่ยังอยู่ในระดับสูงถึง 85-86% ของจีดีพี ซึ่งจะส่งผลให้ธนาคารมีความระมัดระวังในการปล่อยสินเชื่อเพิ่มขึ้น
ด้านเงินฝาก ธนาคารออมสินคาดว่าจะเติบโต 4-5% เติบโตในอัตราชะลอลง ตามทิศทางการชะลอตัวของสินเชื่อ ส่งผลให้สถาบันการเงินไม่แข่งขันการระดมเงินฝากเหมือนปีก่อนๆ